
Заедно можем повече

За втора поредна година под патронажа на Председателя на Общински съвет - Плевен г-н Мартин Митев, Плевен бе домакин на национална работна среща, посветена на проблемите на диабета. Темата на здравния форум е "Заедно можем повече" и се организира от Сдружение "Диабет" - гр.Плевен, съвместно с Клиниката по ендокринология на УМБАЛ ”Д-р Георги Странски” - гр.Плевен. За форума, насрочен за 14 юни 2017 /сряда/ в зала „Плевен“, пристигнаха представители на националното ръководство на Българската Асоциация „Диабет”, участие взе неговият председател Красимир Кънев и Майа Викторова - заместник председател на Асоциацията. Свои представители имаше и на всички регионални клонове на Сдружение ”Диабет”. За диабета като социално значим проблем говори председателят на местния парламент Мартин Митев, след което форумът продължи с лекция на проф. Димитър Господинов - началник на Клиниката по кожни и венерически заболявания в УМБАЛ - гр.Плевен. Проф. Господинов говори по темата „Кожни промени при захарен диабет”. Диабетните усложнения и съвременните възможности за превенция и лечение представи доц. Катя Тодорова - началник на Клиниката по ендокринология при УМБАЛ “Д-р Г. Странски” - Плевен и доцент към катедра “Кардиология, пулмология, ендокринология” на Медицинския университет. Като лектори в срещата се включва още д-р.Гинка Раянова /Клиника по ендокринология/, ст.м.с Катя Хинкова /Клиника по ендокринология/ и д-р Силвия Ганева /Клиника по ендокринология/, д-р Елена Първанова /клиничен психолог/. Форумът бе закрит в 16,00 часа с обсъждане на организационни въпроси,  свързани с дейността на диабетните организации.

Общински съвет – Плевен
Приятел и спасител

Специално обучени кучета ще помагат на деца, страдащи от диабет. Инициативата е на фондация "Очи на четири лапи". Председателят на организацията и водещ на предаването по Дарик "Внимание, животни!" Албена Алексиева разказа, че четириногите дори могат да спасят живота на детето, тъй като животното реагира на кризата преди човека. Ако малчуганът получи пристъп, докато спи, кучето отива до него и точно три пъти го побутва. В случай че детето не се събуди, животното намира родителите и по сходен начин ги уведомява, че нещо не е наред.

"По миризмата те надушват началото на кризата - хипо- или хипергликемичната, предупреждават и по този начин увеличават времето за реакция и овладяване на кризата. Особено при децата е много драматично, защото там хипогликемиите са много чести, поради това че не си спазват калоричния порцион, че са емоционални, имат извънредна физическа активност. Рязко им пада захарта и изпадат в хипогликемия. Падне ли захарта под 4, значи е тръгнала хипогликемична криза, под 2 вече има опасност от кома и за съжаление това много често се случва и през нощта, по време на сън, което означава, че ако датчиците на организма не събудят съзнанието и човека, той директно, спейки, може да си влезе в кома, която може да е и необратима. Това е страхотен бич", каза Алексиева.Идеята, че едно куче може да бъде обучено да реагира на кризата, преди човекът да е осъзнал още, че тя започва, увеличава времето за реакция с 10-15 минути, допълни тя.
Кой се страхува от хората с увреждания

В Европейския съюз днес над 90 милиона души са с установени увреждания. Това ще рече, че един от всеки шест човека в ЕС няма възможност пълноценно да участва в стопанския и обществения живот поради наличието на бариери, свързани със жизнената среда и с нагласите на хората. В България ситуацията е още по-сериозна – близо 900 хил. човека са регистрирани с поне един траен здравословен проблем или заболяване. По данни на НСИ за 2016 г. работната сила в страната е приблизително 3 200 000 души на възраст между 15 и 64 години, а регистрираните с поне едно трайно затруднение при извършване на ежедневните дейности са над 500 хиляди. Отчитайки икономическата среда, динамиката на пазара на труда както и бързото застаряване на населението, разглежданият проблем се превръща в национален приоритет. Този приоритет поставя цели и налага мерки за подобряване качеството на живот на хората с увреждания, за недопускане на дискриминация по признак „увреждане“ и за гарантиране на тяхното пълноценно и активно участие във всички области на обществения живот. Ако досега в България се казва колко процента е намалена работоспособността и това го пише в решенията на ТЕЛК, тази класификация на Световната здравна организация (СЗО) по-скоро говори за остатъчна функционалност, а именно колко работоспособност има в един човек, който е претърпял съответното заболяване. А това е принципно различен поглед и подход към хората, които имат увреждания. Загубата на функционалност, от чиято степен ще зависи отпускането на инвалидна пенсия ще се определя по международната класификация на функционалността на СЗО, която се ползва от много страни в ЕС.

Тази методика отчита както физическите промени, настъпили вследствие на заболяването, така и способностите на човек – какви дейности може да изпълнява, може ли да се грижи сам за себе си, да работи и какви са необходимите индивидуални условия за целта. Така се налага визията за „увреждането“ като социален, а не само като тясно медицински „феномен“. Акцентът се поставя върху концепцията за социално включване на хората с увреждания. На практика с хората в работоспособна възраст след медицинска експертиза от лекарска комисия, трябва да се ангажира социална комисия (в която да участват лекари по трудова медицина, социални работници, служители на НОИ), която да оцени възможностите за работа и необходимите индивидуални социални придобивки. Тя трябва да определи дали човек може да се върне на досегашната си работа, на същата, или на друга длъжност, или заболяването му изисква трудоустрояване, или преквалификация. И тук държавата трябва да мобилизира своите ресурси и инструменти за да стимулира хората да се върнат и участват в пазара на труда, създавайки им материален стимул да предпочитат заплатата пред получаването на помощи и пенсия. Държавата трябва да заложи на различни мерки като стимули за работодателя и включването на хората в различни програми по заетостта, за да може повече хора с увреждания да се върнат на пазара на труда. Друг основен проблем е високата нормативна защита, с която се ползват лицата с увреждания на пазара на труда и която затруднява тяхната интеграция. Тя носи по-скоро възпиращ спрямо работодателите ефект, който оказва неблагоприятно влияние върху икономическата активност и социалното включване на хората с увреждания. А всъщност осигуряването на заетост и възможността за независим живот на хората с увреждания е пътят към трайното им и пълноценно интегриране.

Доктор Анжелина Генчева единствена в България прилага метода „Долче” при деца аутисти. Тя е педиатър,неонатолог, началник на Неонатологичното отделение на МБАЛ “Авис Медика” в Плевен. Има повече от 20 години стаж в областта на неонатологията и педиатрията. През последните години насочва вниманието си към децата с аутистични разстройства. Тя е сертифициран преподавател към Френската асоциация АРТЕ и е единственият лекар в България, който прилага метода „Долче”, при който се провеждат занимания с пиано при деца аутисти.

1. Д-р Генчева, какво провокира по-задълбочената ви работа с деца аутисти?

-В практиката ми на педиатър все по-често се срещам с такива деца, които аз наричам необикновени. Интересът ми е в областта на проблемите с израстването, отглеждането и социализирането на деца, засегнати от аутизъм или сходни проблеми. Темата е много актуална. Със скоростта, с която се увеличава честотата на това разстройство, може да бъде обсъждано като епидемия.

2. Можете ли да подкрепите с цифри това твърдение?

- По повод 2 април – Международния ден на аутизма, излезе статистика, според която в България има между 17-18 000 аутисти. Но подозирам, че това е само върхът на айсберга. Аутизмът не е болест, говори се за разстройства от аутистичния спектър.

3. Защо се увеличават толкова драстично аутистичните разстройства?

- Науката има може би над 20 теории каква може да е причината за аутизма. Но това, което ми прави впечатление в 20-годишния опит като педиатър, е, че родителите обръщат все по-малко внимание на децата си. Борейки се за кариера и реализация, те късат връзката си с тях. Нарушената комуникация, липсата на време за разговор с децата поставям на първо място като причина за все по-често срещаните разстройства от аутистичния спектър. А колкото по-рано бъде открит проблемът, толкова по-успешна е работата с тези деца. Затова в момента вниманието е насочено към общопрактикуващите лекари и педиатрите, за да се откриват възможно в най-ранна възраст симптомите на това разстройство.

4. Кога най-рано могат да се открият тези проблеми?

-Това може да стане най-рано след двумесечна възраст на детето. Първото нещо, което трябва да направи впечатление на майката, е липсата на зрителен контакт у детето. След първия месец бебето вече разпознава майка си, фиксира погледа. Към двумесечна възраст това се затвърждава. Затова, ако след тази възраст детето не контактува с очи, не гука, не реагира на присъствие или отсъствие на родителя, трябва да се потърси консултация. С напредването на възрастта се забелязва липсата на обратна връзка майка-дете при обичайните комуникации. Когато майката играе с детето, но то не отговаря – не само с очи, но и с движения на тялото. Добре развиващите се бебета, показват радостта си с цялото тяло. Докато при детето с аутизъм тази реакция липсва. В по-късна възраст то не играе с играчките по предназначение. Например няма да търкаля камиончето, а ще го обърне нагоре с колелцата и може до безкрай да ги върти. Започват да се появяват повтарящите се действия, които го успокояват. В по-голяма възраст вече се забелязва невъзможност за осъществяване на контакти, трудно създаване на приятелство, трудно поддържане на разговор, невъзможност за разбиране на асоциативен хумор.Самото название аутизъм , което има гръцки корен, означава сам, обърнат навътре към себе си, усамотен. Като се замислим, всеки от нас има собствени ритуали, особености, предпочитания, стереотипи. Но ние можем да ги контролираме, а аутистите – не.

5. Аутизъм означава ли и интелектуално изоставане?

-При аутизма по-скоро се касае за недостатъчно развитие на асоциативните връзки. Това са най-слабо изучените зони от мозъка, където се изживяват емоциите, където се обработва информацията, свързана с отвлечените понятия –радост, щастие, тъга. При тези деца връзката някъде се къса. Аутистичните разстройства са разпределени в групи. Най-ниското ниво са Канер, които са най-трудни за общуване и за работа. Другата крайност са аспергерите, които са високо функциониращи аутисти. Те са много интелигентни, с невероятни способности в областта на математиката, техническите науки, но са социални инвалиди – трудно общуват и създават приятелства. Аутист от тази група е бил Айнщайн.Така че аутизмът е особено състояние. Работейки с тези деца не трябва да търсим техните недостатъци, а да открием техния потенциал. Основната цел на работещия с такива деца, е те да бъдат извадени от изолацията, в която се поставят.

6. Какво е специфичното на метода, който вие прилагате при работата с деца аутисти?

- Методиката се нарича Долче (терминът е взет от музиката и означава начина, по който трябва да бъде изсвирено едно произведение – нежно, спокойно, с удоволствие) и е една от многото за работа с деца с аутистични разстройства. За първи път се прилага от Франсоаз Дорок, която е създател на метода и на френската асоциация АРТЕ (абревиатура от аутизъм, пиано, терапия, обучение и също дума, която означава да си способен, годен да извършиш определено действие). Този метод успешно се прилага и при деца със синдром на Даун, с детска церебрална парализа. Целта не е децата да бъдат научени да свирят на пиано, а да се намери нова, различна форма за комуникация с тях. Избрали сме пианото първо, защото това е един много респектиращ инструмент. Много от децата аутисти нямат осъзната схема на тялото в пространството, тоест не познават границите на тялото си. Опората, която намират в инструмента, им създава чувство на сигурност. Пианото въздейства на децата не само със звук, а и с вибрация. Даже вибрациите от струните, които се предават чрез клавишите, са много по-силно въздействащи на детето аутист. Тези необикновени деца са невероятно чувствителни – с изострени възприятия са и всички до едно харесват музиката. Специално създадена за лица с аутизъм и психични проблеми, методиката Долче позволява чрез обучение по пиано да се премине към създаване на начин за комуникация, излизане от собствената изолация и детето да повярва в себе си. Методиката помага за подобряване на неговия капацитет за концентрация, а също доставя удоволствие чрез активност, основана на игра. Уникалното при този метод е, че се търси специална връзка с детето без да се употребява принуда, насилие, без да се предизвиква никаква форма на стрес.

Различните деца правят каквото могат, а не каквото искат. Това не е болест, не се лекува, това което правим е да им помогнем да се социализират в „нашия” свят. Най-голямата награда за работещия с дете аутист е да предизвика усмивка у него и дори смях. Тогава виждаш, че си събудил детето, че можеш да продължиш да работиш, за да го върнеш при нас. Тези необикновени деца може да се окаже, че са по-добрата част от нас.

С песни и венец от билки посрещнаха Еньовден

Ранобудни членове на плевенския клуб на пенсионера и хората с увреждания „Мизия”, както и от други КХУП-ове  в града ни , посрещнаха утрото на моста в парк Кайлъка с усмивки и букетче – еньовче и здравец. По създадена от тях традиция, всяка година на 24 юни от клуба спазват обичая за Еньовден и вплитат многобройни билки в пъстър и благоуханен венец, под който се минава за здраве. Дамите от спортните групи към клуба започват приготовленията още от предния ден, билки берат всички и после колективно ги оплитат с червен конец на венец. Еньовче, бял равнец, жълт кантарион, ягода, здравец, бръшлян, синя жлъчка и какви ли още не полезни растения намериха място във венеца. Оказа се, че много от дошлите да спортуват или просто на разходка в Кайлъка ранобудни плевенчани дори не са виждали на живо еньовче. Според дамите, сред които имаше и много вещи в билколечението, младите хора са много интелигентни и те все повече започват да се интересуват от начините на лечение с помощта на природата. пожелание за Еньовден и китка еньовче със здравец. „На Еньовден се заредете с целебната сила на билките и слънцето и бъдете благословени!”, пожелаваха клубните членове. Венецът от билки бе поднесен на паметника на ген. Иван Винаров, в началото на парка, след което всички се разходиха в него. За повечето от тези възрастни хора денят започва в ранен час. Разходката в парка е наистина зареждащо изживяване и е способна да им даде енергия до края на деня, че и повече. нежните звуци на птичките, шумът на Тученишката река и нежният полъх на чистия въздух, примесен с аромата на треви и билки, както и красивите и зелени гледки превръщат парка в райско кътче. Всичко това е удоволствие за сетивата и съчетано с различни видове спорт е едно добро начало на деня и бягство от жегите, праха и стреса в забързания град.
Декупажът като хоби и удоволствие "Заедно можем повече".
Това е девизът на Тамара Петкова, която е член на ТСО на ССБ-Плевен и на вокална група "Пей, сърце". Приветливият характер и усмивката на Тамара впечатляват още когато човек се запознава с нея в Клуба на хората с увреждания и пенсионера(на слепите), ул. Гренадирска 30, Плевен. Трудно е да срещнеш такава истинска усмивка сред забързаните булеварди и улици на града ни. Преди няколко години в наш първи разговор разбрах, че се занимава с декупаж. Но какво пък беше това? Тя не ме остави да се чудя дълго. Това е приложно изкуство, при което се изрязва мотив или изображение от различен материал- хартия, дърво,кожа, салфетка. След това той се залепва, или с помощта на различни техники, се прикрепва върху дадената повърхност за декориране-дърво, метал, плат, стъкло. Именно нейна бе и идеята за създаването на секция по декупаж при нашата съюзна организация. Участващите в нея единодушно избраха и името и, "Малка работилничка за чудеса". Това събитие се състоя на 29 юни 2017 г. в клуба, като това бе и първото занятие за работа на секцията. Могат да се украсят какви ли не неща – кутийки за бижута, четки за коса, чинии, вази, бутилки, свещници, часовници, а също и мебели. За някои декупажът е само хоби, но за Тамара това е и удоволствие. Именно тези  идеи тя сподели на останалите участници.

Малинка Табакова, Лили Бачовска, Николинка Димитрова и Анелия Микова бяха първите ученици на Тамара. Като всяко начало се прокраднаха думи на разочарования, от първоначалната несръчност но ръководителката на работилничката откликваше на всеки призив за помощ, показваше различните техники и идеи за работа. Неусетно още при първите събирания се родиха изключително красиви предмети. Идеята на участниците в тази секция е те да бъдат изложени на Многожанровия фестивал на худ. самодейност за хора с увреждания, кв. Църква, Перник. С парите от разпродажбите на декупираните предмети ще бъдат закупени материали за бъдещи нови, още по-ефектни предмети. Да пожелаем много творчески успехи на дамите от клуба, като това тяхно начинание от развлечение се превърне в хоби, а защо не и като източник на финанси.

Румен Петков, организатор клуб
За 11-ти пореден път пернишкият квартал Църква /бившето село Даскалово/ бе домакин на Републиканския многожанров фестивал за хора с увреждания. На 8 и 9 юли 2017 Във фестивала се включиха близо 1500 души от цялата страна, както и гости от Република Македония. Събитието се проведе под патронажа на кмета на община Перник Вяра  Церовска, която даде  старт на многожанровата програма. Тя протече на откритата сцена  пред читалище “Просвета”. Негов организатор е Съюзът на инвалидите в България, който заедно с Община Перник финансира проявата. При откриването поздравления към участниците отправиха г-жа Церовска, Кмет на Община Перник, г-жа Илиана Йотова, Вицепрезидент на РБългария и г-жа Анита Тараланска, Председател на СИБ кв. Църква, основен организатор и двигател на събитието, както и г-н Красимир Коцев, Председател на СИБ. Вицепрезидентката в своето слово каза: ". победители в този фестивал ще бъдат всички изпълнители, които въпреки своите здравословни проблеми и физически увреждания съхраняват силния си дух, не се оставят да бъдат победени  от несгодите и с талант, любов  и всеотдайност към фолклора и всички жанрове на изкуството отстояват своето право да бъдат пълноценни личности и индивидуалности." Гости на фестивала бяха и много народни представители, а на втория ден в Църква дойде и г-жа Мая Манолова, Омбудцман на РБългария. Хората с увреждания, които се определят като личности със смели сърца и души, пяха, танцуваха, рецитираха, разказваха хуморески, показаха стародавни адети. От българска страна имаше представители  от  всички региони  членуващи в съюза на инвалидите. Фестивалът бе с конкурсен характер и за най-добре представилите се бяха връчени медали и специални плакети. Участниците бяха оценявани от жури с председател Мими Иванова и  членове: Развигор Попов, Лили Тодорова и Людмила Николова. Бе организирана и зона на художествените занаяти, където участници показваха свои умения в различни дейности. Участници от регион Плевен бяха групите от  с. Горна Митрополия, с. Шиаково, вокална група "Пей, сърце" при клуб на ССБ и вокална група "Северняшки ритми" при Плевен център. "Северняшки ритми" получиха плакет за цялостно творчество в конкурсната програма, а "Пей, сърце" златен медал за трите си изпълнения. Атракция на фестивала тази година бе улицата на занаятите.  Там бяха показани традиционни занаяти като грънчарство , керамика ,тъкане, реставрация на картини . Плевенчани отново изявиха завидно умение и вкус. Отредената за тях изложбена площ бе превърната в изложба на бутикови изделия от декупаж, дело на секция декупаж към "Малка работилничка за вълшебства", от клуба на слепите  с ръководител Тамара Петкова. За това талантливите арт жени получиха златен медал. Сред тези красоти сръчните жени завъртяха традиционен качамак с много сирене, червен пипер  и маслена заливка. Присъстващите имаха възможност да се насладят на качамака.

Румен Петков, организатор клуб
Съставители: инж. Румен Петков 

